REGOLAMENT TAL-KUMMISSJONI (KE) Nru 1418/2007
tad-29 ta’ Novembru 2007
li jikkonċerna l-esportazzjoni ta’ l-irkupru ta’ ċerti tipi ta’ skart imniżżla fl-Anness III jew IIIA tar-Regolament (KE) Nru 1013/2006 tal-Parlament Ewropew u tal-Kunsill lejn pajjiżi fejn id-Deċiżjoni ta’ l-OECD dwar il-kontroll ta’ movimenti intrakonfinali ta’ l-iskart ma tapplikax
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1013/2006 tal-Parlament Ewropew u l-Kunsill ta’ l-14 ta’ Ġunju 2006 dwar ġarr bil-vapur ta’ l-iskart (1), b’mod partikolari għat-tielet sottoparagrafu ta’ l-Artikolu 37(2) tiegħu,
Wara konsultazzjoni mal-pajjiżi kkonċernati,
Billi:
(1)
Skond l-Artikolu 37(1) tar-Regolament (KE) Nru 1013/2006, il-Kummissjoni bagħtet tweġiba bil-miktub lil kull pajjiż fejn id-Deċiżjoni C(2001)107/Finali tal-Kunsill ta’ l-OECD rigward ir-reviżjoni tad-Deċiżjoni C(92)39/Finali dwar il-kontroll tal-movimenti transkonfinali ta’ l-iskart maħsub għall-operati ta’ rkupru ma tapplikax, biex tfittex konfermazzjoni bil-miktub li l-iskart, imniżżel fl-Anness III jew IIIA ta’ dan ir-Regolament u li l-esportazzjoni tiegħu mhix ipprojbita skond l-Artikolu 36 tiegħu, jista’ jiġi esportat mill-Komunità għall-irkupru f’dak il-pajjiż u li jitlob indikazzjoni dwar liema proċedura ta’ kontroll, jekk hemm waħda, se tiġi segwita fil-pajjiż ta’ destinazzjoni.
(2)
F’dawn it-talbiet, kull pajjiż intalab jindika jekk kienx għażel projbizzjoni jew proċedura u kunsens b'notifika minn qabel bil-miktub, jew jekk ma kienx se jwettaq kontroll, rigward tali skart.
(3)
Skond l-ewwel sottoparagrafu ta’ l-Artikolu 37(2) tar-Regolament (KE) Nru 1013/2006, u qabel id-data ta’ applikazzjoni ta’ dak ir-Regolament, il-Kummissjoni ħtieġet li tadotta Regolament li jqis it-tweġibiet li ġew riċevuti kollha. Il-Kummissjoni adottat kif xieraq ir-Regolament (KE) Nru 801/2007 (2). Madankollu, tweġibiet u kjarifiki oħra riċevuti minn dik id-data pprovdew fehim aħjar ta' kif għandhom jitqiesu t-tweġibiet tal-pajjiżi ta' destinazzjoni.
(4)
Issa l-Kummissjoni rċeviet tweġibiet għat-talbiet bil-miktub tagħhom mill-Alġerija, Andorra, l-Arġentina, il-Bangladexx, il-Belarus, il-Benin, il-Botswana, il-Brażil, iċ-Ċili, iċ-Ċina, it-Tajpej Ċiniż, il-Kosta Rika, il-Kroazja, Kuba, l-Eġittu, il-Ġeorġja, il-Gujana, iċ-Ċina (Ħong Kong), l-Indja, l-Indoneżja, Iżrael, il-Kosta ta' l-Ivorju, il-Kenja, il-Kirgiztan, il-Libanu, il-Liechtenstein, il-Makaw, iċ-Ċina, il-Malawi, il-Mali, il-Malażja, il-Moldova, il-Marokk, l-Oman, il-Pakistan, il-Paragwaj, il-Peru, il-Filippini, il-Federazzjoni Russa, is-Seychelles, l-Afrika t’Isfel, is-Sri Lanka, it-Tajlandja, it-Tuneżija, il-Vjetnam.
(5)
Ċerti pajjiżi ma ħarġux konferma bil-miktub li l-iskart jista’ jiġi esportat lilhom mill-Komunità għall-irkupru. Għalhekk, skond it-tieni sottoparagrafu ta’ l-Artikolu 37(2) tar-Regolament (KE) Nru 1013/2006, dawn il-pajjiżi għandhom jitqiesu bħala li għażlu proċedura ta’ avviż u kunsens minn qabel bil-miktub.
(6)
Ċerti pajjiżi għarrfu bl-intenzjoni tagħhom fi tweġibiethom li se jsegwu l-proċeduri ta' kontroll applikabbli skond il-liġi nazzjonali li huma distinti minn dawk stipulati fl-Artikolu 37(1) tar-Regolament (KE) Nru 1013/2006. Barra minn hekk, u skond l-Artikolu 37(3) tar-Regolament (KE) Nru 1013/2006, l-Artikolu 18 ta’ dan ir-Regolament għandu japplika mutatis mutandis għal tali trasbord, sakemm l-iskart hu suġġett ukoll għal avviż minn qabel u l-proċedura ta’ kunsens.
(7)
Ir-Regolament (KE) Nru 801/2007 għandu jigi emendat skond ma ntqal hawn fuq. Għal raġunijiet ta’ ċarezza, minħabba n-numru ta’ bidliet meħtieġa, ikun xieraq li dak ir-Regolament jitneħħa u jiġi ssostitwit minn dan ir-Regolament. Madankollu, l-iskart ikklassifikat fir-Regolament (KE) Nru 801/2007 bħala suġġett għal ebda kontroll fil-pajjiz ta’ destinazzjoni iżda li f’dan ir-Regolament jidher li jeħtieġ avviż u kunsens minn qabel għandu jissokta jiġi kklassifikat bħala suġġett għal ebda kontroll fil-pajjiż ta’ destinazzjoni tul perjodu ta’ transizzjoni ta’ 60 ġurnata mid-dħul fis-seħħ,
ADOTTAT DAN IR-REGOLAMENT:
Artikolu 1
L-esportazzjoni għall-irkupru ta’ l-iskart imniżżel fl-Annessi III jew IIIA tar-Regolament (KE) Nru 1013/2006, li mhux ipprojbit skond l-Artikolu 36 ta’ dan ir-Regolament, għal ċerti pajjiżi li għalihom id-Deċiżjoni C(2001)107/Finali tal-Kunsill ta' l-OECD rigward ir-reviżjoni tad-Deċiżjoni C(92)39/Finali dwar il-kontroll tal-movimenti transkonfinali ta’ l-iskart maħsuba għal operazzjonijiet ta’ rkupru ma tapplikax se titmexxa mill-proċeduri stipulati fl-Anness.
Artikolu 2
Ir-Regolament (KE) Nru 801/2007 huwa mħassar.
Artikolu 3
Dan ir-Regolament għandu jidħol fis-seħħ fl-erbatax-il jum mill-publikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mid-data tad-dħul fis-seħħ.
Madankollu, ir-Regolament (KE) Nru 801/2007 se jissokta japplika għal 60 jum wara dik id-data għall-iskart imniżżel fil-kolonna (c) ta’ l-Anness ta’ dak ir-Regolament li hu mniżżel fil-kolonna (b), jew il-kolonni b) u d), ta’ l-Anness ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta’ Novembru 2007.